Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Синдикат на полиција во Македонија, преку Орце Коцевски, претседател на Синдикатот, поднесена против Решението на Министерството за внатрешни работи, по предметот Барање за пристап до информации од јавен карактер, на 01.09.2026 година, го донесе следното 

Р Е Ш Е Н И Е 

1. Жалбата изјавена од Синдикат на полиција во Македонија, преку Орце Коцевски, претседател на Синдикатот, поднесена против Решението на Министерството за внатрешни работи рег.бр.16.1.2-1028/7 од 17.08.2026 година, заведена во Агенцијата под бр.08-284 на 21.08.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Решението на Имателот на информации рег.бр.16.1.2-1028/7 од 17.08.2026 година СЕ ПОНИШТУВА.                                                                                                                                                                                                                                                                                                 
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Синдикат на полиција во Македонија, како што е наведено во Жалбата, на 28.07.2026 година поднел Барање за пристап до информации од јавен карактер до Министерството за внатрешни работи, со кое побарал писмено да му се достават следните информации: 
„1. Кои се синдикални претставници на Македонскиот полициски синдикат од Кабинет на Министерот за внатрешни работи?
2. Кои се синдикални претставници на Македонскиот полициски синдикат од Кабинет на Директорот на биро за јавна безбедност?
3. Кои се синдикални претставници на Македонскиот полициски синдикат од Кабинет на Заменик министерот за внатрешни работи?
4. Кои се синдикални претставници на Македонскиот полициски синдикат од Кабинет на Државниот секретар на МВР?“.  
Постапувајќи по наведеното Барање, Имателот на информации до Барателот доставил Решение за одговор на барање за слободен пристап до бараната информација рег.бр.16.1.2-1028/7 од 17.08.2026 година. Во Образложението на решението е наведено: „...Ве известуваме дека создавач на листата на синдикални претставници на Македонскиот полициски синдикат не е Министерството за внатрешни работи...По добивањето на барањето од страна на Одделот за односи со јавност и стратешки прашања беше извршена консултација со повеќе организациски единици во рамки на Министерството за внатрешни работи, од каде добиениот одговор му го доставуваме на барателот.“. 
Незадоволен од донесеното Решение, Барателот на информации поднел Жалба до Агенцијата, заведена под бр.08-284 на 21.08.2026 година. Во Жалбата меѓу другото е наведено: „...Со ваквиот доставен одговор кој воопшто не кореспондира со поставените прашања сметаме дека на секаков начин сака да се избегне вистината за што сметаме дека е несериозно за едно Министво како МВР да нема список на синдикални претставници на синдикат со оглед дека таквата обврска произлегува од Законот за работни односи и МВР мора да ја поседува таквата листа...“. 
Агенцијата со електронски допис бр. 08-284 од 24.08.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации на 27.08.2026 година до Агенцијата по електронски пат достави Произнесување по жалба рег.бр.16.1.2-1028/10 од 27.08.2026 година, заведен во Агенцијата под бр.08-284. Во Произнесувањето е наведено: „Ве информирам дека бараниот податок, односно документ, не е создаден од страна на Министерството за внатршени работи. Создавач на листата на синдикални претставници на МПС е МПС, поради што на барателот му е доставено Решение со кое е упатен до создавачот на бараната информација“.
 Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил бараните информации на начин и во форма наведени во Барањето.
Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение за одговор на барање за слободен пристап до бараната информација на Барателот, не му ги доставил побараните информации на начин и во форма наведени во Барањето, со образложение дека не е создавач на бараната информација.
Што се однесува до наводите на оспореното Решение на Имателот на информации, дека не располага со побараните информации, Агенцијата му укажува на Имателот на информации дека е должен да докажува до Агенцијата дека не располага со побараните информации ниту ја создал бараната информација.
Имено, Имателот на информации е должен да постапува согласно член 18 став 1 од Законот за слободен пристап до информации од јавен карактер, со тоа што да го препрати Барањето на Барателот до Имателот на информации кој може да располага со истите.


Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 6 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. 
При повторното постапување по предметното Барање Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 
 Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

       Директор,
                                                                                                                           Петар Гајдов

